ફિલ્મ જબ વી મેટ (2007)માં ધીમી ગતિના એક ટેક્સી ડ્રાઈવરની નાનકડી ભૂમિકાથી દર્શકોનું દિલ જીતનાર અભિનેતા બ્રિજેન્દ્ર કાલાને બોલિવૂડમા મજબૂત અભિનય કરનાર એક્ટર પૈકીના એક ગણવામાં આવે છે. તેઓ બોલિવૂડમાં આંખો દેખી, કરીબ કરીબ સિંગલ, શુભ મંગલ સાવધાન, જોલી એલએલબી, મિથ્યા, પાનસિંઘ તોમર, અગ્નિપથ, ફંસ ગયા રે ઓબામા જેવી અનેક મસાલા અને આર્ટ ફિલ્મ્સમાં પોતાના ઉત્કૃષ્ટ અભિનયનું પ્રદર્શન કરી ચૂક્યા છે. તેમણે જેટલી પણ હિન્દી ફિલ્મ્સમાં અભિનય કર્યો છે તે તમામમાં તેમણે નાના પણ યાદગાર પાત્રો ભજવ્યા છે. બ્રિજેન્દ્ર કાલાનો જન્મ ઉત્તરપ્રદેશના મથુરામાં થયો હતો, તેઓ ત્યાંના સ્થાનિક થિયેટર ગ્રૂપ્સમાં એક અભિનેતા તરીકે સંકળાયેલા હતા. વર્ષ 1992માં તેઓ હિન્દી ફિલ્મ્સમાં પોતાનું નસીબ અજમાવવા માટે મુંબઈ આવ્યા. સૌપ્રથમ તો તેમણે સફળ ટીવી સિરિયલ કહાની ઘર ઘર કીના સંવાદ લેખક તરીકે કામ કર્યું, આખરે વર્ષ 2003માં આવેલી તિગ્માંશુ ધૂલિયાની ફિલ્મ હાસિલમાં બ્રિજેન્દ્ર કાલાને એક અભિનેતા તરીકે નાનકડો રોલ મળ્યો. ત્યારબાદ તેમણે એક્ટર-ડિરેક્ટર રજત કપૂરની સાથે તેમની મોટાભાગની ફિલ્મ્સમાં નાના પણ યાદગાર રોલ કર્યા. પણ, ફિલ્મ પાન સિંઘ તોમરમાં એક પત્રકારની ભૂમિકાથી બ્રિજેન્દ્ર કાલાને લોકો ઓળખતા થયા. ત્યારબાદ તેમણે અનેક કોમર્શિયલ હિન્દી ફિલ્મ્સ જેવી કે પીકે, રુસ્તમ, એમ.એસ.ધોની વગેરેમાં નાનકડી ભૂમિકાઓ ભજવી. અહીં ઉલ્લેખનીય છે કે બ્રિજેન્દ્ર કાલાએ અભિનય કરવાની તેમની પોતાની જ એક અનોખી શૈલી વિકસિત કરી છે કે જેમાં તેઓ થોડુ અચકાતા અને ધીરે-ધીરે સંવાદો બોલે છે. બ્રિજેન્દ્ર કાલાએ નાટકોમાં સતત 17 વર્ષ સુધી અભિનેતા તરીકે કાર્ય કર્યું છે અને હાલ તેઓ પબ્લિકમાં પણ એક કોમેડી અને ગંભીર એમ બંને પ્રકારના અભિનેતા તરીકેની લોકપ્રિય છબી ધરાવે છે.